Likumprojekts

**Grozījumi likumā “Par valsts kompensāciju cietušajiem”**

Izdarīt likumā "[Par valsts kompensāciju cietušajiem](http://likumi.lv/ta/id/136683-par-valsts-kompensaciju-cietusajiem)" (Latvijas Republikas Saeimas un Ministru Kabineta Ziņotājs, 2006, 13.nr.; 2007, 24.nr.; 2008, 24.nr.; 2009, 14.nr.; Latvijas Vēstnesis, 2009, 194.nr.; 2012, 189.nr.; 2014, 119.nr.) šādus grozījumus:

1. svītrot visā likumā vārdu “tīša”;

2. papildināt 2.pantu ar jaunu ceturto daļu šādā redakcijā:

“(4) Cietušajam nav tiesību saņemt valsts kompensāciju, ja starp pusēm Kriminālprocesa likuma noteiktajā kārtībā ir noslēgts izlīgums.”;

3. aizstāt 6.panta otrajā daļā vārdus “regresa prasībām” ar vārdiem “izmaksātās valsts kompensācijas piedziņu.”;

4. izteikt 7.pantu šādā redakcijā:

**“7.pants. Valsts kompensācijas maksimālais apmērs**

(1) Vienam noziedzīgā nodarījumā cietušajam izmaksājamās valsts kompensācijas maksimālais apmērs ir Latvijas Republikā noteiktās desmit minimālās mēneša darba algas. Izmaksājamās valsts kompensācijas apmēru aprēķina, ņemot vērā minimālās mēneša darba algas apmēru, kāds noteikts brīdī, kad persona atzīta par cietušo.

(2) Kompensācija tiek izmaksāta:

1) desmit minimālo mēneša algu apmērā, ja iestājusies personas nāve;

2) septiņu minimālo mēneša algu apmērā, ja cietušajam nodarīti smagi miesas bojājumi vai noziedzīgs nodarījums kvalificēts kā izvarošana vai seksuāla vardarbība, vai aizskarta nepilngadīgā cietušā tikumība vai dzimumneaizskaramība, vai cietušais ir cilvēku tirdzniecības upuris;

3) trīs minimālo mēneša algu apmērā, ja cietušajam nodarīti vidēja smaguma miesas bojājumi vai aizskarta cietušā tikumība vai dzimumneaizskaramība, izņemot šīs daļas 2.punktā minētos gadījumus, vai cietušais inficēts ar cilvēka imūndeficīta vīrusu, B vai C hepatītu.

(3) Personai, kura atzīta par cietušo noziedzīgā nodarījumā, kas kvalificēts pēc Krimināllikuma 120., 121., 122., 127., 128. vai 129.panta, valsts kompensācija tiek izmaksāta 50 procentu apmērā no šā panta otrajā daļā noteiktā valsts kompensācijas apmēra.”;

5. aizstāt 8.panta trešajā daļā vārdus “dokumenta kopiju” ar vārdiem “dokumentu vai informē, kuram zvērinātam tiesu izpildītājam tas iesniegts piespiedu izpildei.”;

6. aizstāt 9.pantā vārdu “gada” ar vārdiem “triju gadu”;

7. aizstāt 11.panta trešajā daļā vārdu “bankas” ar vārdu “norēķinu” un svītrot otro teikumu;

8. izteikt 13.pantu šādā redakcijā:

“ **13.pants. Izmaiņas sniegtajās ziņās**

Ja notikušas izmaiņas valsts kompensācijas pieprasījumā minētajās ziņās, tai skaitā par saņemto kompensāciju no noziedzīgā nodarījuma izdarītāja vai viņa vietā no citas personas, cietušajam līdz valsts kompensācijas saņemšanai ir pienākums nekavējoties, bet ne vēlāk kā nākamajā darba dienā pēc tam, kad viņš uzzinājis par izmaiņām paziņot par to Juridiskās palīdzības administrācijai.”;

9. izteikt 18.panta ceturto daļu šādā redakcijā:

„(4) Juridiskās palīdzības administrācija septiņu dienu laikā no tulkojuma saņemšanas dienas noformē valsts kompensācijas pieprasījumu atbilstoši konkrētās Eiropas Savienības dalībvalsts noteiktajam kompensācijas pieprasījumam un kopā ar citiem nepieciešamajiem dokumentiem nosūta attiecīgās Eiropas Savienības dalībvalsts kompetentajai iestādei.”;

10.  aizstāt 19.panta 5.punktā vārdu „gada” ar vārdiem „divu gadu”;

11. izteikt 21.pantu šādā redakcijā:

“**21.pants. Izmaksātās valsts kompensācijas piedziņa no noziedzīga nodarījuma izdarītāja**

(1) Ja kriminālprocess nav pabeigts un nav uzsākta tiesas izmeklēšana pirmās instances tiesā, pieteikuma par izmaksātās valsts kompensācijas piedziņu valsts interesēs uzturēšanu spēkā un apmierināšanu nodrošina Kriminālprocesa likumā noteiktajā kārtībā. Ja tiesa izmaksāto valsts kompensāciju nav piedzinusi valsts labā, izmaksātās valsts kompensācijas piedziņu no noziedzīga nodarījuma izdarītāja nodrošina šā likuma 20.pantā noteiktajā kārtībā.

(2) Ja kriminālprocess ir pabeigts un tiesa apmierinājusi cietušā kompensācijas pieteikumu, Juridiskās palīdzības administrācija stājas cietušā (piedzinēja) vietā izmaksātās valsts kompensācijas apmērā, informējot cietušo vai viņa pārstāvi un zvērinātu tiesu izpildītāju. Ja tiesa noteikusi kaitējuma kompensāciju par labu cietušajam papildus izmaksātajai valsts kompensācijai, tās piedziņu nodrošina šā likuma 20.panta noteiktajā kārtībā.

(3) Juridiskās palīdzības administrācija nosūta paziņojumu noziedzīga nodarījuma izdarītājam, kā arī tiesai, kas taisījusi notiesājošu spriedumu, informējot, ka Juridiskās palīdzības administrācija stājas cietušā (piedzinēja) vietā izmaksātās valsts kompensācijas summas apmērā.

(4) Ja kriminālprocess ir pabeigts un tā ietvaros kaitējuma kompensācija par labu cietušajam vai valstij nav piedzīta, izmaksātās valsts kompensācijas piedziņu nodrošina šā likuma 20.pantā noteiktajā kārtībā.

(5) Ja kriminālprocess ir izbeigts personu nereabilitējošu apstākļu dēļ un cietušais saņēmis valsts kompensāciju, izmaksātās valsts kompensācijas piedziņu no noziedzīga nodarījuma izdarītāja nodrošina šā likuma 20.pantā noteiktajā kārtībā.”;

12. svītrot 24.panta 3.apakšpunktā vārdus “un tiesiskā attiecība nepieļauj tiesību pārņemšanu”.

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs

30.12.2015. 14:40

645

L.Šlisere

67036831; [Lelde.Slisere@tm.gov.lv](mailto:Lelde.Slisere@tm.gov.lv)

E.Krjukova

67036835; [Eva.Krjukova@tm.gov.lv](mailto:Eva.Krjukova@tm.gov.lv)